Predkladacia správa

          
         Materiál Metodický dokument „Obsah a požiadavky na štúdiu uskutočniteľnosti a komparátor verejného sektora (Public Sector Comparator)“ sa predkladá na rokovanie vlády SR na základe uznesenia vlády SR č. 317/2009 bod B.5. 
 
Metodický dokument „Obsah a požiadavky na štúdiu uskutočniteľnosti a komparátor verejného sektora (Public Sector Comparator)“ je určený pre zadávateľov projektov verejno-súkromného partnerstva (PPP) a popisuje náležitosti, ktoré by mala obsahovať štúdia uskutočniteľnosti k týmto projektom podľa najlepšej medzinárodnej praxe. Účelom štúdie uskutočniteľnosti je posúdenie, či je projekt uskutočniteľný a či jeho realizácia formou PPP zabezpečí pre verejný sektor vyššiu hodnotu za peniaze v porovnaní s jeho realizáciu tradičným spôsobom. Súčasťou metodického dokumentu je postup pri vypracovaní „komparátora verejného sektora (Public Sector Comparator)“, ktorým sa rozumie komplexný finančný model, ktorý analyzuje peňažné toky projektu za predpokladu jeho realizácie tradičným spôsobom s následnou prevádzkou vo vlastnej réžii verejného sektora. Tento model zohľadní ocenenie podstupovaných rizík verejným sektorom. Je spracovaný v rovnakom členení a v rovnakom rozsahu ako model referenčného PPP projektu tak, aby bola zabezpečená plná vzájomná porovnateľnosť oboch modelov.     
 
Tento metodický dokument je povinný dodržiavať každý zadávateľ PPP projektu, ktorý získava konzultačnú a finančnú podporu zo Schémy technickej pomoci pre verejno-súkromné partnerstva (PPP) a všetky ústredné orgány štátnej správy, ktoré sú zadávateľmi PPP projektov bez ohľadu na to, či získavajú konzultačnú a finančnú podporu zo Schémy technickej pomoci pre PPP.
 
Metodický dokument „Obsah a požiadavky na štúdiu uskutočniteľnosti a komparátor verejného sektora (Public Sector Comparator)“ nemá dosah na verejné financie, na obyvateľov, hospodárenie podnikateľskej sféry a iných právnických osôb, na životné prostredie, zamestnanosť, na podnikateľské prostredie a na informatizáciu spoločnosti. 
 
Materiál bol predmetom medzirezortného pripomienkového konania a predkladá sa na rokovanie vlády SR bez rozporov. Materiál sa predkladá na prerokovanie Rade vlády SR pre verejnú správu.